Seksskandaal by skool: Só bevind ondersoekFiona Viotti Bishops College in Rondebosch, Kaapstad, het Fiona Viotti, ŉ voormalige onderwyseres by dié spogskool, aan seksuele wangedrag skuldig bevind. Viotti het op 11 Oktober bedank nadat dit aan die lig gekom het dat sy glo ŉ verhouding met ŉ skoolseun gehad het. Viotti was die skool se waterpolo-afrigter. Guy Pearson, hoof van die skool, het in ŉ verklaring gesê die ondersoek wat die skool na die bewerings gelas het, is afgehandel en ŉ gedetailleerde verslag is in dié verband ontvang. Daar is onderhoude met die betrokke partye gevoer, maar volgens Pearson het Viotti geweier om ŉ onderhoud met die ondersoekers toe te staan of skriftelik daarop te reageer. Viotti se regsverteenwoordiger het die skool vroeër verwittig dat sy kliënt haar volle samewerking met die ondersoek sal gee. Die ondersoek het bevind dat Viotti haar tussen 2013 en 2019 aan seksuele wangedrag met minstens vyf leerlinge skuldig gemaak het. Daar kon egter nie met sekerheid vasgestel word aan wie sy pornografiese video’s of foto’s gestuur het nie. Van die foto’s en video’s is op sosiale media versprei. Volgens die ondersoek kon daar geen inligting gevind word wat daarop dui dat die skool bewus was van enige seksuele wangedrag met leerlinge nie. Pearson is eers op 10 Oktober van die bewerings ingelig. Daar is bevind Viotti het strydig met die skool se gedragskode vir onderwysers en die Suid-Afrikaanse Raad vir Opvoeders se kode vir professionele etiek opgetree. Bishops Diocesan College in Rondebosch. Volgens Pearson kan daar egter nie tugstappe teen Viotti gedoen word nie aangesien sy op 11 Oktober reeds met onmiddellike effek bedank het. “Die ondersoekers het egter die skool ingelig van sy plig om dit by die toepaslike owerhede aan te meld. Die skool gee sy samewerking aan die owerhede in dié verband.” Die skool het ook die seuns wat geraak word se ouers ingelig van hul regte en verantwoordelikhede in dié verband. Die skool se verskillende beleidsbepalings is hersien en daar is bevind dat die nodige beleid en prosedures bestaan om aandag te gee aan sake van seksuele wangedrag en dat die skool alle redelike stappe gedoen het in dié verband. Pearson het gesê die skool sal al die bevindinge en aanbevelings van die verslag oorweeg ten einde die skool ŉ veilige omgewing vir leerlinge en onderwysers te maak. “Ons is baie hartseer oor wat gebeur het en bly daartoe verbind om die geestesgesondheid en welstand van almal wat geraak word te verseker. Gegewe die feit dat die gebeure leerlinge raak wat tans nog by die skool is, sal geen verdere besonderhede rakende die bevindinge van die ondersoek openbaar gemaak word nie.”